CELEX: 62022TN0103
Language: el
Date: 2022-02-22 00:00:00
Title: Υπόθεση T-103/22: Προσφυγή της 22ας Φεβρουαρίου 2022 — ON κατά Επιτροπής

10.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/29
            
         
      Προσφυγή της 22ας Φεβρουαρίου 2022 — ON κατά Επιτροπής
      (Υπόθεση T-103/22)
      (2022/C 191/38)
      Γλώσσα διαδικασίας: η τσεχική
      
         Διάδικοι
      
      
         Προσφεύγων: ON (εκπρόσωπος: D. Mimrová, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει τον κατ’ εξουσιοδότηση κανονισμό (ΕΕ) 2021/2288 της Επιτροπής, της 21ης Δεκεμβρίου 2021, για την τροποποίηση του παραρτήματος του κανονισμού (ΕΕ) 2021/953 του Ευρωπαϊκού Κοινοβουλίου και του Συμβουλίου όσον αφορά την περίοδο αποδοχής των πιστοποιητικών εμβολιασμού που εκδίδονται με τον μορφότυπο του Ψηφιακού Πιστοποιητικού COVID της ΕΕ τα οποία αναφέρουν την ολοκλήρωση της αρχικής σειράς εμβολιασμού (1), λόγω παραβίασης των αρχών της ίσης μεταχείρισης και της απαγόρευσης των διακρίσεων καθώς και λόγω παραβίασης της αρχής της αναλογικότητας,
               
            
                  —
               
               
                  να ακυρώσει τον κανονισμό 2021/2288 λόγω έλλειψης νομικής βάσης προβλεπόμενης στο άρθρο 168 ΣΛΕΕ για την προστασία της δημόσιας υγείας στο πλαίσιο της αντίδρασης της Ένωσης στη διασυνοριακή απειλή κατά της υγείας που συνδέεται με την πανδημία COVID-19,
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής ο προσφεύγων προβάλλει δύο λόγους.
      
                  1.
               
               
                  Με τον πρώτο λόγο προβάλλεται ότι η Επιτροπή παραβίασε γενικές αρχές του δικαίου της Ένωσης καθώς και ότι, με την έκδοση του κανονισμού 2021/2288, το θεσμικό αυτό όργανο παραβίασε:
                  
                              —
                           
                           
                              τις αρχές της ίσης μεταχείρισης και της απαγόρευσης των διακρίσεων, καθόσον περιόρισε την ισχύ του ψηφιακού πιστοποιητικού σε 270 ημέρες από την ημερομηνία ολοκλήρωσης της αρχικής σειράς εμβολιασμού, προκειμένου να διευκολυνθεί η ελεύθερη κυκλοφορία των κατόχων έγκυρων ψηφιακών πιστοποιητικών (δηλαδή των προσώπων στα οποία έχει χορηγηθεί αναμνηστική δόση και τα οποία αναμένεται να είναι πιο ανθεκτικά στην παραλλαγή Όμικρον του ιού), αποκλείοντας ταυτοχρόνως από το πεδίο εφαρμογής της προσβαλλόμενης πράξης έναν απροσδιόριστο κύκλο προσώπων που καθορίζεται από την ηλικία, το επάγγελμα, τον τρόπο ζωής ή άλλα κριτήρια (ανεξαρτήτως του αν είναι εμβολιασμένοι ή εντελώς ανεμβολίαστοι), και εισάγοντας, ως εκ τούτου, διακρίσεις εις βάρος μιας ευρείας ομάδας ατόμων που έχουν ολοκληρώσει την αρχική σειρά εμβολιασμού και νόσησαν από COVID, ενώ, σύμφωνα με τις επιστημονικές γνώσεις, τα άτομα με την αποκαλούμενη «υβριδική ανοσία» αποτελούν συγκρίσιμο ή μικρότερο κίνδυνο για την κοινωνία από πλευράς μεταδοτικότητας και επιβάρυνσης του συστήματος υγείας σε σχέση με τα άτομα στην περίπτωση των οποίων η ισχύς του ψηφιακού πιστοποιητικού παραμένει απεριόριστη ή τα οποίαν αποκλείονται με άλλον τρόπο από το πεδίο εφαρμογής της προσβαλλόμενης πράξης και τα οποία είναι de iure «μη μολυσματικά»,
                           
                        
                              —
                           
                           
                              την αρχή της αναλογικότητας, δεδομένου ότι δεν παρέθεσε αιτιολογία στηριζόμενη σε ποιοτικά και, στο μέτρο του δυνατού, ποσοτικά δεδομένα, δηλαδή δεν αξιολόγησε δεόντως τα διαθέσιμα επιστημονικά δεδομένα σχετικά με τις ομάδες ατόμων που ενδέχεται να προκαλέσουν κίνδυνο μετάδοσης της νόσου COVID σε άλλους και, επιπλέον, δεν αιτιολόγησε δεόντως τους λόγους για τους οποίους το θεσπισθέν μέτρο, το οποίο περιορίζει την ισχύ του ενωσιακού ψηφιακού πιστοποιητικού COVID σε 270 ημέρες κατ’ ανώτατο όριο από την ημερομηνία χορήγησης της τελευταίας δόσης της αρχικής σειράς εμβολιασμού, είναι αυτό ακριβώς το οποίο παρέχει τη δυνατότητα να επιτευχθεί με τον καλύτερο δυνατό τρόπο ο στόχος της Ένωσης στο πλαίσιο της αντιμετώπισης της πανδημίας COVID-19 και της μετάλλαξης του ιού SARS-CoV-2, διότι ενθαρρύνει την αύξηση του ποσοστού εμβολιασμού του πληθυσμού με την αποκαλούμενη «αναμνηστική δόση», μη λαμβάνοντας υπόψη (μη αιτιολογώντας δεόντως) λοιπές ενδεχόμενες εναλλακτικές λύσεις.
                           
                        
            
                  2.
               
               
                  Με τον δεύτερο λόγο προβάλλεται ότι, κατά την έκδοση του κανονισμού 2021/2288, η Επιτροπή υπερέβη τις κατ’ εξουσιοδότηση αρμοδιότητες που της ανέθεσε το άρθρο 5, παράγραφος 2 του κανονισμού (ΕΕ) 2021/953 (2), δεδομένου ότι, αντί των «στατικών» αλλαγών στα πεδία δεδομένων ως απάντηση στην εξέλιξη του ιού SARS-CoV-2 και στην υφιστάμενη επιδημιολογική κατάσταση, περιόρισε την ισχύ του ψηφιακού πιστοποιητικού και, στο πλαίσιο αυτό, οριοθέτησε εκ των πραγμάτων την αντίδραση της Ένωσης στην πανδημία COVID-19 ως διασυνοριακή απειλή κατά της υγείας, χωρίς να στηρίξει την προσβαλλόμενη πράξη σε κατάλληλη νομική βάση προβλεπόμενη στο άρθρο 168 της Συνθήκης για τη λειτουργία της Ευρωπαϊκής Ένωσης σχετικά με την προστασία της δημόσιας υγείας.
               
            
         (1)  ΕΕ 2021, L 458, σ. 459.
      
         (2)  Κανονισμός (ΕΕ) 2021/953 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 (ΕΕ 2021, L 211, σ. 1.)